b"\n_START_ARTICLE_\nArquitectura de Madagascar\n_START_PARAGRAPH_\nL'arquitectura de Madagascar \xc3\xa9s \xc3\xbanica a l'\xc3\x80frica i presenta una gran semblan\xc3\xa7a amb les tradicions i m\xc3\xa8todes de construcci\xc3\xb3 de la zona sud de Borneo d'on es creu que havien emigrat els primers habitants de Madagascar. A l'illa, aix\xc3\xad com a la regi\xc3\xb3 de Kalimantan Meridional de Borneo, la majoria de les cases tradicionals presenten una forma rectangular i no rodona amb sostres inclinats i punxeguts recolzats en un pilar central._NEWLINE_Les difer\xc3\xa8ncies en els materials predominants de construcci\xc3\xb3 tradicionals serveixen de base per a gran part de la diversitat dins l'arquitectura malgaixa. Els materials vegetals disponibles localment van ser els primers en ser utilitzats i segueixen sent els m\xc3\xa9s freq\xc3\xbcents entre les comunitats tradicionals. En les zones intermedi\xc3\xa0ries entre les Terres altes centrals i les zones costaneres humides es van desenvolupar variacions h\xc3\xadbrides que utilitzen cob i pals. La construcci\xc3\xb3 amb fusta va disminuir a mesura que la poblaci\xc3\xb3 humana en creixement va destruir grans franges de selva verge tallant i cremant arbres en benefici de l'agricultura i la pastura dels zeb\xc3\xbas i, amb el pas del temps, les cases d'aquest material van esdevenir un privilegi de la classe noble en certes comunitats tal com s'exemplifica en les cases de la noblesa merina del segle XIX del Regne de Madagascar. Les comunitats zafimaniry dels boscos de les muntanyes centrals s\xc3\xb3n l'\xc3\xbanic grup \xc3\xa8tnic malgaix que ha conservat les tradicions arquitect\xc3\xb2niques originals de l'illa; la seva cultura en el treball de la fusta va ser incorporada a la llista de Patrimoni Cultural Immaterial de la UNESCO l'any 2003. L'\xc3\xbas de la pedra com a material de construcci\xc3\xb3 estava tradicionalment limitat a la construcci\xc3\xb3 de tombes, caracter\xc3\xadstica important del paisatge cultural a Madagascar a causa de la posici\xc3\xb3 prominent ocupada pels ancestres en la cosmologia malgaix. A l'illa van apar\xc3\xa8ixer diverses tradicions dins l'arquitectura funer\xc3\xa0ria: entre els mahafaly de la costa sud-oest a la part de dalt de les tombes es troben apilats cranis de zeb\xc3\xbas sacrificats i aloalos molt treballats, mentre que entre els merines els arist\xc3\xb2crates constru\xc3\xafen una petita casa de fusta a la part de dalt de la tomba per simbolitzar la seva posici\xc3\xb3 social i proporcionar un espai terrenal per allotjar els esperits dels seus avantpassats._NEWLINE_Els estils tradicionals d'arquitectura de Madagascar s'han vist afectats els darrers dos-cents anys per la creixent influ\xc3\xa8ncia dels estils europeus. Durant el regnat de la reina Ranavalona II (1868-1883) va comen\xc3\xa7ar a introduir-se la construcci\xc3\xb3 amb ma\xc3\xb3 principalment a partir de models dels missioners de la Societat Missionera de Londres. La influ\xc3\xa8ncia estrangera es va estendre encara m\xc3\xa9s despr\xc3\xa9s del col\xc2\xb7lapse de la monarquia i la colonitzaci\xc3\xb3 francesa de l'illa el 1896. La modernitzaci\xc3\xb3 durant les \xc3\xbaltimes d\xc3\xa8cades del segle\xc2\xa0xx i principis del xxi ha portat especialment a les Terres altes a l'abandonament de certes normes relacionades amb l'orientaci\xc3\xb3 externa, el disseny intern de les cases i l'\xc3\xbas de determinats materials de construcci\xc3\xb3 habituals, i entre la poblaci\xc3\xb3 amb cert nivell econ\xc3\xb2mic han anat guanyant en popularitat els materials i les t\xc3\xa8cniques de construcci\xc3\xb3 estrangeres com la utilitzaci\xc3\xb3 del formig\xc3\xb3, vidre o ferro forjat, en detriment de les pr\xc3\xa0ctiques tradicionals.\n_START_SECTION_\nContext\n_START_PARAGRAPH_\nL'arquitectura de Madagascar \xc3\xa9s \xc3\xbanica a l'\xc3\x80frica amb una gran semblan\xc3\xa7a amb l'arquitectura del sud de Borneo \xe2\x80\x93Kalimantan del Sud\xe2\x80\x93, d'on es creu que van emigrar els primers habitants de Madagascar. En aquesta part de Borneo l'edificaci\xc3\xb3 tradicional es distingeix per les cases rectangulars sobre pilons, la coberta recolzada en un pilar central amb una forta inclinaci\xc3\xb3 i les bigues de les parets laterals que es creuen formant banyes, que acostumen a estar tallades formant elements decoratius. Les Terres altes centrals de Madagascar estan poblades pels merines, pobles que tenen una gran semblan\xc3\xa7a fisiol\xc3\xb2gica i cultural amb els seus avantpassats kalimantans, i les cases de fusta tradicionals de l'aristocr\xc3\xa0cia tenen un pilar central (andry) que sost\xc3\xa9 un sostre inclinat escarpat decorat amb banyes fetes de fusta (tandro-trano). Al sud-est de Madagascar tradicionalment es col\xc2\xb7locaven en temps passats banyes de zeb\xc3\xba al punt m\xc3\xa9s alt de la teulada i a tota Madagascar les cases s\xc3\xb3n rectangulars amb teulades inclinades a dues aig\xc3\xbces com a Kalimantan, normalment amb la presencia de pilars centrals i, menys en un grapat de regions, les cases tradicionals es construeixen sobre puntals d'una manera transmesa de generaci\xc3\xb3 en generaci\xc3\xb3, independentment de si \xc3\xa9s la m\xc3\xa9s adient respecte a les condicions locals._NEWLINE_A l'arquitectura indon\xc3\xa8sia i malgaixa s\xc3\xb3n tamb\xc3\xa9 comuns certs elements cosmol\xc3\xb2gics i simb\xc3\xb2lics. El pilar central de la casa \xc3\xa9s sagrat tant a Kalimantan com a Madagascar i en el passat, en tots dos llocs, despr\xc3\xa9s de construir una casa nova aquest pilar sovint era ungit amb sang. Les caracter\xc3\xadstiques de l'edifici o les seves dimensions (longitud, grand\xc3\xa0ria i especialment l'altura) sovint s\xc3\xb3n indicatius simb\xc3\xb2lics de la situaci\xc3\xb3 social dels seus ocupants o la import\xc3\xa0ncia del seu prop\xc3\xb2sit a ambdues illes. De la mateixa manera, tant a Madagascar com a Borneo tradicionalment construeixen les tombes aixecades sobre el terra i els habitants d'ambdues illes tallen postes funeraris decoratius de fusta, anomenats aloalos a l'oest de Madagascar i klirieng en dialecte kajang de Borneo.\n_START_SECTION_\nConstrucci\xc3\xb3 amb plantes\n_START_PARAGRAPH_\nLes llars fetes amb materials vegetals s\xc3\xb3n comuns en les regions costaneres i, en el passat, tamb\xc3\xa9 van ser habituals a les zones interiors de les Terres altes. Els tipus de plantes disponibles en una localitat donada determinen el material i l'estil de construcci\xc3\xb3. La vasta majoria de cases fetes amb materials vegetals s\xc3\xb3n rectangulars, baixes d'una sola planta, amb un sostre punxegut i s\xc3\xb3n sovint constru\xc3\xafdes sobre pilons baixos. Aquestes caracter\xc3\xadstiques arquitect\xc3\xb2niques s\xc3\xb3n gaireb\xc3\xa9 id\xc3\xa8ntiques a les que es poden trobar a diferents parts d'Indon\xc3\xa8sia. Els materials utilitzats per a la construcci\xc3\xb3 inclouen canyes sobretot a zones properes a rius, joncs (al sud-est, al voltant de Toliara), plantes suculentes end\xc3\xa8miques utilitzades com a tanques al sud, fusta al sud de l'illa abans habitual a les Terres altes, bamb\xc3\xba especialment en les selves de l'est, papir antigament a les Terres altes al voltant del llac Alaotra, gram\xc3\xadnies, palmes a l'oest de Mahajanga i r\xc3\xa0fia especialment al nord i nord-est. A la major part de la longitud de la costa est de Madagascar vorejant l'oce\xc3\xa0 \xc3\x8dndic l'arquitectura \xc3\xa9s uniforme: gaireb\xc3\xa9 totes les llars tradicionals d'aquesta regi\xc3\xb3 estan constru\xc3\xafdes sobre pilons baixos i amb sostre de palla fet de les frondes de l'arbre del viatger (Ravenala madagascariensis)._NEWLINE_Els pilots, terra i parets es fan sovint del tronc d'aquesta mateixa planta, l'arbre del viatger, generalment despr\xc3\xa9s d'haver-lo treballat per tal de fer taulons amples (per al sostre i les cobertes) o tires estretes per a fer les parets. Aquestes tires s'adjunten verticalment a l'esquelet de la llar; a la zona del nord es fa servir de la mateixa manera la r\xc3\xa0fia. Quan es fa servir bamb\xc3\xba per fer les parets s'acostuma a entrella\xc3\xa7ar amb un patr\xc3\xb3 semblant al dels taulers d'escacs._NEWLINE_Aquestes cases tradicionals no tenen xemeneia. El terra est\xc3\xa0 cobert per una estora teixida amb pedres amuntegades en una cantonada on les es fan fogueres amb fusta per cuinar el menjar; aix\xc3\xad doncs, el fum s'acumula a l'interior i amb el pas del temps enfosqueix el sostre i les parets.  Les entrades d'aquestes cases es deixaven obertes per tradici\xc3\xb3 o podien ser tancades amb una pantalla teixida que romania tancada amb una corretja de cuir; avui normalment es troba penjada a l'entrada una cortina de tela. Es poden trobar algunes variacions en aquest model b\xc3\xa0sic en totes les regions costaneres on utilitzen el material localment disponible. Les cases tradicionals m\xc3\xa9s grans de les zones costaneres s'ubiquen al sud-est entre els grups antemoro, tanala i antaifasy.\n_START_SECTION_\nConstrucci\xc3\xb3 amb fusta\n_START_PARAGRAPH_\nHom creu que la construcci\xc3\xb3 amb fusta era un m\xc3\xa8tode habitual en moltes parts de Madagascar per\xc3\xb2 ha desaparegut a causa de la desforestaci\xc3\xb3. Aquest tret \xc3\xa9s especialment evident a les Terres altes on, fins fa poc, ha estat un material de construcci\xc3\xb3 reservat per a la classe aristocr\xc3\xa0tica per la seva mancan\xc3\xa7a, emprant les classes baixes materials de construcci\xc3\xb3 a l'abast a cadascuna de les seves localitats com canyes i herbes; tamb\xc3\xa9 s'utilitzen pals i branques quan es troben a l'entorn, apareixent aix\xc3\xad llogarets de fusta espor\xc3\xa0dics normalment pr\xc3\xb2xims a reserves forestals. Mentre que la tradici\xc3\xb3 de construcci\xc3\xb3 amb fusta de l'aristocr\xc3\xa0cia dels merina ha desaparegut, se sap que almenys dos grups \xc3\xa8tnics han conservat la tradici\xc3\xb3 d'utilitzar taulons de fusta en l'arquitectura: els zafimaniry a les Terres altes centrals, i els antandroy a l'extrem sud l'illa.\n_START_SECTION_\nTradici\xc3\xb3 aristocr\xc3\xa0tica dels merina\n_START_PARAGRAPH_\nEntre els merina de les Terres altes centrals, la poblaci\xc3\xb3 de Temanambondro (antaisaka) de la regi\xc3\xb3 del sud-est de Manambondro i d'altres grups \xc3\xa8tnics, la desforestaci\xc3\xb3 va fer que la fusta fos un material de construcci\xc3\xb3 valu\xc3\xb3s que nom\xc3\xa9s podia ser utilitzat pels arist\xc3\xb2crates. De fet, l'associaci\xc3\xb3 tradicional de la construcci\xc3\xb3 amb fusta amb la classe andriana reial va portar al rei Andrianampoinimerina (1787-1810) a emetre un edicte reial prohibint la construcci\xc3\xb3 en pedra, ma\xc3\xb3 o terra dins dels l\xc3\xadmits d'Antananarivo i va tipificar la tradici\xc3\xb3 en la qual nom\xc3\xa9s les cases dels nobles eren constru\xc3\xafdes utilitzant la fusta com a material, mentre que en les dels camperols es feien de materials vegetals locals. Aquesta tradici\xc3\xb3 fou vigent hist\xc3\xb2ricament entre una s\xc3\xa8rie de grups \xc3\xa8tnics a Madagascar, particularment els establerts al llarg de la costa oriental on la preservaci\xc3\xb3 dels boscos tropicals continua facilitant fusta a l'abast per a la construcci\xc3\xb3._NEWLINE_Les cases tradicionals dels camperols i poble planer, al llarg d'Imerina, es van caracteritzar per tenir un pilar central ample (andry) que sostenia la biga del sostre i una biga vertical a cada cantonada que s'estenia fins a terra per estabilitzar l'estructura. A difer\xc3\xa8ncia de moltes cases costaneres les cases muntanyoses de les Terres altes mai han estat al\xc3\xa7ades sobre pilots, per\xc3\xb2 sempre s'han anivellat al s\xc3\xb2l. A la zona sud del pilar central, a l'\xc3\xa0rea destinada per dormir i cuinar, es posaven de vegades taulons de fusta o bamb\xc3\xba en el terra o b\xc3\xa9 estores teixides sobre el s\xc3\xb2l de terra empacat, que s'estenien cap a la zona nord de la casa m\xc3\xa9s enll\xc3\xa0 del pilar. Tradicionalment el llit del cap de la fam\xc3\xadlia se situava a la cantonada sud-est de la casa i la zona septentrional es trobava presidida per la llar, delimitada per tres pedres oblongues col\xc2\xb7locades en vertical respecte al terra. Les cases i les tombes s'alineaven respecte un eix nord-sud amb l'entrada a la cara oest. La zona nord de la casa estava reservada als membres masculins  de la fam\xc3\xadlia i als visitant, mentre que la part sud era per a les dones, nens i aquells de rang inferior. La cantonada nord-est era sagrada, reservada per a l'oraci\xc3\xb3 i ofrenes als ancestres._NEWLINE_Les cases dels nobles estaven constru\xc3\xafdes d'acord amb les mateixes normes culturals amb molts agregats. Per fora es distingien pels taulons de fusta i les llargues banyes de fusta (tandrotrano) que anaven m\xc3\xa9s enll\xc3\xa0 per damunt de la coberta formades per l'encreuament de les bigues del sostre al final de cada extrem del sostre. La longitud del tandrotrano indicava el rang: quan m\xc3\xa9s llargs m\xc3\xa9s alt era l'estatus de la fam\xc3\xadlia noble que vivia. A l'interior de l'edificaci\xc3\xb3 tamb\xc3\xa9 s'hi feien modificacions respecte a les altres cases; de vegades aquests trets distintius es caracteritzaven per la col\xc2\xb7locaci\xc3\xb3 de tres pilars centrals en lloc d'un i, ocasionalment, un llit de fusta elevat del terra._NEWLINE_Despr\xc3\xa9s que els edictes d'Andrianapoinimerina pel que fa als materials de construcci\xc3\xb3 a la capital varen ser revocats a la fi de 1860, l'edificaci\xc3\xb3 utilitzant la fusta com a material b\xc3\xa0sic va ser gaireb\xc3\xa9 abandonada a Imerina i les cases m\xc3\xa9s velles fetes amb aquest material van ser reempla\xc3\xa7ades gradualment per cases fetes amb maons inspirades pels habitatges d'estil Brit\xc3\xa0nic dels missioners de la London Missionary Society. Les banyes (tandrotrano) van ser reempla\xc3\xa7ades gradualment per un senzill acabat decoratiu instal\xc2\xb7lat als dos extrems del sostre. D'altres normes arquitect\xc3\xb2niques com l'orientaci\xc3\xb3 nord-sud, el pilar central i el disseny interior de les cases tamb\xc3\xa9 van ser abandonades, i la pres\xc3\xa8ncia de les banyes en els pics del sostre va deixar de ser indicatiu d'una classe social en particular. S'han conservat exemples cl\xc3\xa0ssics de l'arquitectura de fusta de les classes arist\xc3\xb2crates de les Terres altes en els edificis del complex de Rova d'Antananarivo (destru\xc3\xaft en un incendi el 1995 per\xc3\xb2 en reconstrucci\xc3\xb3) i en el recinte emmurallat a Ambohimanga, on es troben els palaus de fusta del rei Andrianampoiniperina i la reina Ranavalona I. El tur\xc3\xb3 reial d'Ambohimanga \xc3\xa9s possiblement l'exemple cultural m\xc3\xa9s significatiu que resta de l'arquitectura de fusta de l'aristocr\xc3\xa0cia de les Terres altes, i va ser designat Patrimoni de la Humanitat de la UNESCO el 2001.\n_START_SECTION_\nTradici\xc3\xb3 dels zafimaniry\n_START_PARAGRAPH_\nEls zafimaniry habiten les regions forestals molt plujoses i temperades de les Terres altes situades a l'est d'Ambositra. Les seves llars s\xc3\xb3n grans i rectangulars, amb sostres inclinat i finestres i portes de fusta. La seva tradici\xc3\xb3 en la construcci\xc3\xb3 presenta moltes de les mateixes normes que es troben en les tradicions arquitect\xc3\xb2niques aristocr\xc3\xa0tiques dels merina, incl\xc3\xb2s el pilar central de fusta que sost\xc3\xa9 la biga central del sostre, l'\xc3\xbas exclusiu de la t\xc3\xa8cnica de l'encadellat i l'orientaci\xc3\xb3 en l'espai de les caracter\xc3\xadstiques de l'edifici com ara finestres, portes i el disseny de l'interior._NEWLINE_Les cases zafimaniry presenten una decoraci\xc3\xb3 molt elaborada i acurada amb motius abstractes tallats sim\xc3\xa8tricament, rics en simbolismes complexes, espirituals i mitol\xc3\xb2gics. L'arquitectura de les cases trobades en aquesta regi\xc3\xb3 es considera representativa de l'estil arquitect\xc3\xb2nic que predominava a de les Terres altes abans de la desforestaci\xc3\xb3 i, com a tal, representa els \xc3\xbaltims vestigis d'una tradici\xc3\xb3 hist\xc3\xb2rica i un element significatiu de l'her\xc3\xa8ncia cultural malgaix. Per aquesta ra\xc3\xb3, el coneixement i \xc3\xbas tradicional de la fusta dels zafimaniry es va afegir el 2003 a la llista del Patrimoni Cultural Immaterial de la Humanitat de la UNESCO.\n_START_SECTION_\nTradici\xc3\xb3 dels antandroy\n_START_PARAGRAPH_\nEls antandroy habiten l'ecoregi\xc3\xb3 dels matolls espinosos de Madagascar, una regi\xc3\xb3 extremadament \xc3\xa0rida i calenta del sud de l'illa, on han evolucionat i prosperat formes \xc3\xbaniques de plantes resistents a la sequera. Les seves llars s\xc3\xb3n tradicionalment quadrades enlloc de rectangulars, elevades del terra sobre pilastres baixes, cobertes d'un sostre acanalat i constru\xc3\xafdes amb taulons de fusta verticals fixats en un marc de fusta. Aquestes llars tradicionalment no tenien finestres i es caracteritzaven per tenir tres portes tamb\xc3\xa9 de fusta: la porta d'entrada era la de les dones, la porta situada la part posterior de la casa era per als nens i la tercera porta era utilitzada pels homes. Normalment, es constru\xc3\xafen tanques al voltant dels habitatges, amb cactus de la subfam\xc3\xadlia de les op\xc3\xbanties (raketa) o b\xc3\xa9 plantes suculentes aut\xc3\xb2ctones dels boscos espinosos dels voltants, com les didiere\xc3\xa0cies.\n_START_SECTION_\nConstrucci\xc3\xb3 amb terra\n_START_PARAGRAPH_\nA les Terres altes centrals conflictes de poder entre els principats dels merina i els vazimba i m\xc3\xa9s tard entre els principats dels merina al llarg dels segles, van influir en el desenvolupament de la ciutat fortificada a Imerina, la regi\xc3\xb3 central de les Terres altes de Madagascar. La primera ciutat, l'antiga capital d'Imerina Alasora, va ser fortificada pel rei Andriamanelo al segle\xc2\xa0xvi, que la va envoltar de gruixudes muralles de cob (tamboho, fetes amb fang i tiges d'arr\xc3\xb2s sec recollides d'arrossars propers) i fondes trinxeres (hadivory) per protegir les cases situades a l'interior. La porta d'acc\xc3\xa9s a la ciutat, a trav\xc3\xa9s de la muralla, estava protegida per per un enorme disc de pedra (vavahady) amb figueres situades als seus marges fent ombra (aviavy) que simbolitzaven la reialesa. Aquesta porta s'obria fent rodar la pedra cada mat\xc3\xad i es tornava a posar al seu lloc al vespre, tasca que necessitava d'un grapat d'homes. Aquest model de ciutat fortificada va ser adoptat al llarg de tota la zona d'Imerina i es troba ben representat a l'hist\xc3\xb2ric tur\xc3\xb3 d'Ambohimanga.\n_START_SECTION_\nInflu\xc3\xa8ncia estrangera\n_START_PARAGRAPH_\nEls estrangers van ser responsables de diverses innovacions arquitect\xc3\xb2niques que combinaven les tradicions de l'arquitectura de les Terres altes amb els trets i costums europeus. Hom creu que el missioner protestant James Cameron de la Societat Missionera de Londres, el 1826, va ser el primer a Madagascar en demostrar com es podia utilitzar el cob a la zona com a material de construcci\xc3\xb3 per crear maons assecats al sol. El 1831 Jean Laborde va introduir les teules de rajoles de ma\xc3\xb3 que aviat van comen\xc3\xa7ar a substituir les tiges d'arr\xc3\xb2s a Antananarivo i els seus voltants, i va difondre la t\xc3\xa8cnica d'usar un forn per coure maons. El 1819, Louis Gros va dissenyar el Tranovola per a Radama I en el complex de Rova introduint un porxo exterior amb columnes. Jean Laborde va dissenyar el palau de la Reina a Rova (constru\xc3\xaft entre 1839 i 1841) utilitzant aquest mateix model a una escala encara m\xc3\xa9s gran, ampliant l'edifici i afegint un porxo de tres pisos. Els nous edificis de fusta constru\xc3\xafts per Gros i Laborde van transformar el tandrotrano de les cases aristocr\xc3\xa0tiques tradicionals dels merina en un pal decoratiu tallat col\xc2\xb7locat a cada extrem del tancament.\n_START_SECTION_\nInnovacions locals\n_START_PARAGRAPH_\nEl 1867 les restriccions en l'\xc3\xbas de la pedra i ma\xc3\xb3 com materials de construcci\xc3\xb3 en l'aristocr\xc3\xa0cia van ser redu\xc3\xafdes, abans que totes les restriccions de construcci\xc3\xb3 fossin abolides el 1869 per la reina Ranavalona II, qui havia ja comissionat a Jean Laborde el 1860 a revestir l'exterior del seu palau de fusta de Rova amb pedra. L'edifici va assolir la seva forma definitiva el 1872 despr\xc3\xa9s que James Cameron va afegir torres de pedra a cada cantonada del palau. La reina es va convertir al cristianisme el 1869 i aquest mateix any la Societat Missionera de Londres va comissionar James Cameron per construir una casa privada per als seus missioners. Va inspirar-se en el treball de Gros i Laborde per a desenvolupar una casa de diversos pisos amb un porxo i columnes. Aquest model es va fer molt popular a Antananarivo i les \xc3\xa0rees adjacents com un estil arquitect\xc3\xb2nic per a l'aristocr\xc3\xa0cia que vivia en llars similars al palau de fusta d'Andrianampoinimerina, a Ambohimanga. Aquestes noves cases de ma\xc3\xb3 es caracteritzaven per presentar el tandrotrano m\xc3\xa9s curt i galeries elaborades, i podien variar en color des de vermell fosc fins a gaireb\xc3\xa9 blanc depenent de les caracter\xc3\xadstiques de la terra utilitzada en la seva construcci\xc3\xb3._NEWLINE_Al llarg del temps i particularment amb la colonitzaci\xc3\xb3 de Madagascar pels francesos aquestes cases de terra conegudes com a trano gasy \xe2\x80\x93casa malgaix\xe2\x80\x93 van experimentar una constant evoluci\xc3\xb3. Avui la forma senzilla de casa \xc3\xa9s rectangular d'una o m\xc3\xa9s plantes i t\xc3\xa9 com a coberta un sostre de palla amb r\xc3\xa0fegues lleugerament inclinades per desviar l'aigua de la pluja de la base i prevenir-ne l'erosi\xc3\xb3. Les fam\xc3\xadlies m\xc3\xa9s riques reemplacen els sostres palla per teules d'argila i construeixen una galeria a la fa\xc3\xa7ana oest de l'edifici aguantada per quatre columnes primes equidistants; aquest disseny \xc3\xa9s encara m\xc3\xa9s efectiu per protegir els fonaments dels edificis dels efectes de l'erosi\xc3\xb3 per la pluja. Una major expansi\xc3\xb3 sovint implica el tancament amb fusta de la terrassa oest i la construcci\xc3\xb3 d'un porxo obert a la cara oriental de l'edifici i aix\xc3\xad successivament, donant lloc a terrasses revestides, la incorporaci\xc3\xb3 de reixes de ferro forjat franceses o panells de vidre, l'aplicaci\xc3\xb3 de formig\xc3\xb3 pintat sobre la superf\xc3\xadcie de ma\xc3\xb3 i d'altres innovacions. A les zones rurals o suburbanes la planta baixa del trano gasy sovint s'utilitza com un corral per al bestiar mentre que la fam\xc3\xadlia habita els pisos superiors. L'entrada normalment es troba a la fa\xc3\xa7ana oest, la cuina al sud, mentre que la fam\xc3\xadlia dorm a la part nord de l'edifici. Aquesta configuraci\xc3\xb3 \xc3\xa9s conseq\xc3\xbcent amb el que es pot veure a les cases tradicionals zafimaniry i reflecteix la cosmologia tradicional.\n_START_SECTION_\nLes tombes\n_START_PARAGRAPH_\nD'acord amb les creences tradicionals de molts grups \xc3\xa8tnics malgaixos s'assoleix l'estatus d'\xc2\xabavantpassat\xc2\xbb despr\xc3\xa9s de morir. Hom creu que aquests ancestres continuen vigilant, determinen els esdeveniments a la terra i poden interferir amb els vius. Per aix\xc3\xb2 els avantpassats han de ser venerats: s\xc3\xb3n habituals les preg\xc3\xa0ries i sacrificis per honrar-los o calmar-los, aix\xc3\xad com tenir en compte els fady locals (tab\xc3\xbas) que els avantpassats hagin establert en vida. A tota l'illa es practiquen gestos de respecte com ara llan\xc3\xa7ar el primer got d'una ampolla de rom nova al cant\xc3\xb3 nord-est d'una habitaci\xc3\xb3 per compartir-lo amb els avantpassats. L'emblema m\xc3\xa9s visible de respecte cap als ancestres \xc3\xa9s la construcci\xc3\xb3 en moltes parts de Madagascar d'elaborades tombes familiars.\n_START_SECTION_\nEnterraments m\xc3\xa9s antics\n_START_PARAGRAPH_\nTradicionalment la majoria dels grups \xc3\xa8tnics malgaixos no constru\xc3\xafen tombes s\xc3\xb2lides per als seus morts, els cossos dels difunts es deixaven en una \xc3\xa0rea natural determinada per a la seva descomposici\xc3\xb3. Entre els bara de les planes \xc3\xa0rides del sud, per exemple, les tombes podien estar integrades a les caracter\xc3\xadstiques naturals del terreny com els afloraments rocosos o els vessants, col\xc2\xb7locant els cossos i segellant completa o parcialment l'espai amb pedres apilades o cranis de zeb\xc3\xba. Alternativament, entre els tanala els morts podien ser col\xc2\xb7locats en ta\xc3\xbcts fets de troncs buits i deixats en coves o en un bosc sagrat d'arbres, de vegades coberts per taulons de fusta amb petits munts de pedres a sobre. Es diu que els vazimba, els primers habitants de Madagascar, submergien els seus morts a les aig\xc3\xbces d'un pant\xc3\xa0, riu, llac o estuari designat i considerat sagrat. Aquesta pr\xc3\xa0ctica tamb\xc3\xa9 va existir entre els primers merina, que submergien els seus caps morts en canoes en pantans a les Terres altes o en d'altres tipus d'aig\xc3\xbces designades. All\xc3\xa0 on es constru\xc3\xafen tombes les variacions en quan a forma i posici\xc3\xb3 variaven molt poc d'un grup \xc3\xa8tnic a un altre i les caracter\xc3\xadstiques en com\xc3\xba eren moltes: l'estructura era parcial o completament subterr\xc3\xa0nia, amb un disseny rectangular t\xc3\xadpic i de pedra apilada o b\xc3\xa9 cimentada amb ma\xc3\xa7oneria. Entre els merina i els betsileo, algunes tombes de pedra i llocs d'enterrament eren assenyalats amb pedres verticals sense cap mena de marca.\n_START_SECTION_\nOr\xc3\xadgens isl\xc3\xa0mics\n_START_PARAGRAPH_\nLes tombes rectangulars de pedra m\xc3\xa9s antigues conegudes a Madagascar van ser probablement constru\xc3\xafdes per colons \xc3\xa0rabs al voltant del segle\xc2\xa0xiv a la part nord-oest de l'illa. M\xc3\xa9s tard van apar\xc3\xa8ixer models semblants entre els pobles occidentals (sakalava, mahafaly) i de les Terres altes (merina, betsileo) utilitzant pedres sense tallar i terra amuntegada o comprimida abans de la transici\xc3\xb3 cap a la ma\xc3\xa7oneria. A les Terres altes la transici\xc3\xb3 a l'obra va estar precedida per la construcci\xc3\xb3 de tombes de lloses massisses de pedra arrossegades col\xc2\xb7lectivament pels membres de la comunitat al lloc. Es diu que a finals del segle\xc2\xa0xviii el rei merina Andrianampoinimerina va estimular la construcci\xc3\xb3 d'aquestes tombes dient: \xc2\xabUna casa \xc3\xa9s per a tota la vida, per\xc3\xb2 una tomba \xc3\xa9s per a tota l'eternitat\xc2\xbb.\n_START_SECTION_\nTradicions de les Terres altes\n_START_PARAGRAPH_\nA les Terres altes d'Imerina els accessos de les tombes antigues eren marcades originalment amb pedres verticals i les parets estaven formades per pedres planes folgadament, com els exemples que es poden trobar en alguns dels dotze turons sagrats d'Imerina. _NEWLINE_Quan un cos no podia ser recuperat per al seu enterrament (com en temps de guerra) era erigida una pedra alta i sense marcar (pedra vatolahy o \xc2\xabpedra masculina\xc2\xbb) en mem\xc3\xb2ria del mort. Andrianapoinimerina va promoure la construcci\xc3\xb3 de tombes m\xc3\xa9s elaborades i costoses com a despesa digne per honorar als ancestres. Tamb\xc3\xa9 va declarar que les subcastes merina andriana (nobles) podrien gaudir del privilegi de construir una petita casa sobre una tomba per distingir-les de les tombes de castes inferiors. Les dues subcastes dels andriana m\xc3\xa9s altes, la zanakandriana i la zazamarolahy, constru\xc3\xafen cases anomenades trano masina (\xc2\xabcasa sagrada\xc2\xbb) mentre que les cases de les tombes d'Andrianamasinavalona van ser anomenades trano manara (\xc2\xabcasa freda\xc2\xbb). Aquestes cases eren id\xc3\xa8ntiques a les cases de fusta est\xc3\xa0ndard dels nobles excepte pel fet que no tenien finestres ni llar. Mentre les restes embolicades amb un lamba es dipositaven sobre lloses de pedra a la tomba inferior les possessions valuoses del mort com monedes d'or i plata, elegants lambes de seda, objectes decoratius i altres, eren col\xc2\xb7locades en la trano masina o trano manara, que sovint era decorada com una habitaci\xc3\xb3 rectangular amb mobles c\xc3\xb2modes i begudes refrescants com rom o aigua per al gaudiment de l'esperit del mort. Es diu que la trano masina del rei Radama I, que es va cremar amb d'altres estructures en l'incendi del recinte del palau Rova d'Antananarivo el 1995, era la m\xc3\xa9s luxosa._NEWLINE_Avui les tombes es poden construir utilitzant m\xc3\xa8todes i materials tradicionals o b\xc3\xa9 incorporant innovacions modernes com el formig\xc3\xb3. A l'interior els cossos dels avantpassats d'una fam\xc3\xadlia individual es dipositen sobre lloses de pedra o formig\xc3\xb3 embolcallats amb sudaris de seda. Entre els merina, betsileo i tsihanaka les restes es retiren peri\xc3\xb2dicament per a la famadihana, una celebraci\xc3\xb3 en honor dels avantpassats, en la qual s'emboliquen en sudaris nous enmig d'una festa comunals abans de tornar a ser dipositats a la tomba. Les altes despeses derivades de la construcci\xc3\xb3 de les tombes, els funerals i les cerim\xc3\xb2nies d'enterrament d'honra als avantpassats, mostren la desigual distribuci\xc3\xb3 de la riquesa entre comunitats tradicionals.\n_START_SECTION_\nTradicions meridionals i occidentals\n_START_PARAGRAPH_\nLes tombes trobades al sud-oest de Madagascar s\xc3\xb3n algunes de les m\xc3\xa9s distintives. Igual que les de les Terres altes, generalment s\xc3\xb3n rectangulars i parcialment subterr\xc3\xa0nies; les tombes m\xc3\xa9s modernes poden incorporar formig\xc3\xb3 a m\xc3\xa9s a m\xc3\xa9s (o en lloc) de la pedra tradicional. Es distingeixen de les tombes de les Terres altes per la seva acurada decoraci\xc3\xb3 amb imatges pintades a l'exterior recordant esdeveniments en la vida de l'avantpassat. En els sostres poden trobar-se apilades les banyes dels zeb\xc3\xbas sacrificats en honor al mort durant el seu funeral i nombrosos aloalo \xe2\x80\x93missatges f\xc3\xbanebres tallats en fusta amb patrons simb\xc3\xb2lics o imatges representant esdeveniments en la vida del mort. Les tombes de les poblacions mahafaly s\xc3\xb3n reconegudes per aquest tipus de construcci\xc3\xb3. Entre els sakalava de la costa occidental l'aloalo pot trobar-se rematat amb talles er\xc3\xb2tiques que evoquen el cicle del naixement, vida i mort.\n_START_SECTION_\nArquitectura moderna\n_START_PARAGRAPH_\nLes influ\xc3\xa8ncies arquitect\xc3\xb2niques estrangeres que van sorgir a trav\xc3\xa9s d'un major contacte europeu al llarg del segle\xc2\xa0xix es van intensificar dram\xc3\xa0ticament amb l'arribada de la colonitzaci\xc3\xb3 francesa el 1896. Durant les \xc3\xbaltimes d\xc3\xa8cades de finals del segle\xc2\xa0xx i principis del xxi, la creixent disponibilitat de materials de construcci\xc3\xb3 moderns relativament econ\xc3\xb2mics importats de la Xina i d'altres pa\xc3\xafsos ha refor\xc3\xa7at encara m\xc3\xa9s una tend\xc3\xa8ncia creixent en \xc3\xa0rees urbanes allunyada dels estils arquitect\xc3\xb2nics tradicionals a favor d'una estructura mes duradora per\xc3\xb2 gen\xc3\xa8rica, utilitzant materials produ\xc3\xafts industrialment com ara formig\xc3\xb3 i xapes met\xc3\xa0l\xc2\xb7liques. A la regi\xc3\xb3 de Manambondro, per exemple, les cobertes de xapa corrugada eren normalment les menys cares, m\xc3\xa9s prestigioses i m\xc3\xa9s habituals a les cases. La substituci\xc3\xb3 de marcs de fusta d'origen local per fusta de f\xc3\xa0brica fou la seg\xc3\xbcent modificaci\xc3\xb3 m\xc3\xa9s comuna en els habitatges seguida de la col\xc2\xb7locaci\xc3\xb3 d'una base de formig\xc3\xb3. Les cases constru\xc3\xafdes amb formig\xc3\xb3, finestres de vidre i baranes elaborades importades pels balcons i com a barrots per les finestres, impliquen riquesa i alt estatus social. Encara que els baixos nivells d'ingressos han contribu\xc3\xaft a preservar la construcci\xc3\xb3 tradicional entre la majoria de la poblaci\xc3\xb3 de Madagascar, a causa del prestigi associat amb les innovacions arquitect\xc3\xb2niques modernes la construcci\xc3\xb3 tradicional es va deixant de banda a mesura que augmenta la renda._NEWLINE_A Antananarivo un nombre limitat de cases recentment constru\xc3\xafdes intenten barrejar les tradicions arquitect\xc3\xb2niques malgaixes amb les comoditats de la construcci\xc3\xb3 dels habitatges moderns. Aquests h\xc3\xadbrids s'assemblen exteriorment a les cases tradicionals de ma\xc3\xb3 de les muntanyes de les Terres altes per\xc3\xb2 fan servir materials i t\xc3\xa8cniques de construcci\xc3\xb3 modernes per incorporar de manera eficient electricitat, fontaneria, aire condicionat i cuines modernes a l'interior."